b'\n_START_ARTICLE_\nTarpkult\xc5\xabrin\xc4\x97 komunikacija\n_START_PARAGRAPH_\nTarpkult\xc5\xabrin\xc4\x97 komunikacija (angl. Cross-cultural communication)\xc2\xa0\xe2\x80\x93 tai mokslo sritis, kuri analizuoja, kaip pasikeitimo informacijos proceso metu vienos kult\xc5\xabros atstovas siun\xc4\x8dia prane\xc5\xa1imus kitos kult\xc5\xabros atstovams. Prane\xc5\xa1imas paruo\xc5\xa1tas vienoje kult\xc5\xabroje, turi b\xc5\xabti suprastas kitoje. Ta\xc4\x8diau netgi i\xc5\xa1nykus tam tikriems komunikacijos barjerams prane\xc5\xa1imas gali b\xc5\xabti nesuprastas pri\xc4\x97m\xc4\x97j\xc5\xb3 arba pastarieji gali likti nesuprasti. Idealaus tarpkult\xc5\xabrin\xc4\x97s komunikacijos proceso metu siun\xc4\x8diamo prane\xc5\xa1imo reik\xc5\xa1m\xc4\x97 atitinka gaunamo prane\xc5\xa1imo reik\xc5\xa1m\xc4\x99. Viena pagrindini\xc5\xb3 tarpkult\xc5\xabrin\xc4\x97s komunikacijos problem\xc5\xb3 yra kult\xc5\xabriniai r\xc4\x97mai, kurie apsunkina prane\xc5\xa1imo siunt\xc4\x97jo ir gav\xc4\x97jo susikalb\xc4\x97jim\xc4\x85. Kuo didesnis skirtumas tarp kult\xc5\xabr\xc5\xb3, tuo didesn\xc4\x97 yra tikimyb\xc4\x97, kad tarpkult\xc5\xabrin\xc4\x97 komunikacija bus nes\xc4\x97kminga.\n_START_SECTION_\nDisciplinos atsiradimas\n_START_PARAGRAPH_\nNors tarpkult\xc5\xabrin\xc4\x97 komunikacija vyko nuo seniausi\xc5\xb3 laik\xc5\xb3, tarp Europos ir Azijos, v\xc4\x97liau ir kit\xc5\xb3 \xc5\xbeemyn\xc5\xb3 buvo vykdomi mainai, prekiaujama, kariaujama, keliamos vestuv\xc4\x97s tarp skirting\xc5\xb3 taut\xc5\xb3 atstov\xc5\xb3, ja pla\xc4\x8diau susidom\xc4\x97ta tik XX am\xc5\xbeiuje. \xc5\xa0altojo karo metu Jungtini\xc5\xb3 Amerikos Valstij\xc5\xb3 ir kit\xc5\xb3 valstybi\xc5\xb3 ekonomik\xc4\x85 galima b\xc5\xabt\xc5\xb3 pavadinti savaranki\xc5\xa1ka ir gan\xc4\x97tinai u\xc5\xbedara, nes pasaulis buvo orientuotas \xc4\xaf du atskirus ir tarpusavyje konkuruojan\xc4\x8dius polius: Ryt\xc5\xb3 ir Vakar\xc5\xb3. Ta\xc4\x8diau ekonomini\xc5\xb3 santyki\xc5\xb3, politini\xc5\xb3 sistem\xc5\xb3 ir technologini\xc5\xb3 naujovi\xc5\xb3 poky\xc4\x8diai ir pa\xc5\xbeanga pad\xc4\x97jo pagrindus sen\xc5\xb3 kult\xc5\xabrini\xc5\xb3 barjer\xc5\xb3 reformacijoms ar j\xc5\xb3 nykimui. Taigi, vis labiau plintant globaliajam kapitalizmui, tarpkult\xc5\xabrin\xc4\x97s komunikacijos mokslo sritis pirmiausia atsirado kaip verslo atstov\xc5\xb3 ir valstybini\xc5\xb3 aktori\xc5\xb3 siekio pl\xc4\x97sti globalizacinius procesus, stiprinti kapitalistines id\xc4\x97jas ir liberalizm\xc4\x85 tarp skirting\xc5\xb3 kult\xc5\xabr\xc5\xb3 atstov\xc5\xb3 i\xc5\xa1dava._NEWLINE_\xc4\xaevairios \xc4\xafmon\xc4\x97s prad\xc4\x97jo si\xc5\xablyti savo darbuotojams kalb\xc5\xb3 mokymosi programas ir specialius kursus, kuriuose jie buvo supa\xc5\xbeindinami su skirtingomis kult\xc5\xabromis ir kaip elgtis atsid\xc5\xabrus u\xc5\xbe savo komforto zonos rib\xc5\xb3, kitose \xc5\xa1alyse. Auk\xc5\xa1tojo mokslo institucijos taip pat prad\xc4\x97jo kreipti d\xc4\x97mes\xc4\xaf \xc4\xaf vis did\xc4\x97jan\xc4\x8dias tarpkult\xc5\xabrin\xc4\x97s komunikacijos apimtis bei jos \xc4\xaftak\xc4\x85 \xc4\xafvairiems bendrosios pasaulio sistemos ir vidiniams valstybi\xc5\xb3 proces\xc5\xb3 aspektams._NEWLINE_1974\xc2\xa0m. Tarptautin\xc4\x97s pa\xc5\xbeangos organizacija, kartu su UNESCO parama ir Senegalo prezidento L\xc3\xa9opoldo Sedaro Senghoro globa, sureng\xc4\x97 tarptautin\xc4\x99 konferencij\xc4\x85 \xe2\x80\x9eTaut\xc5\xb3 kult\xc5\xabros savivoka\xe2\x80\x9c Austrijoje, kurioje paragino Jungtini\xc5\xb3 Taut\xc5\xb3 organizacijos nares \xe2\x80\x9eorganizuoti sisteming\xc4\x85 ir global\xc5\xb3 lyginam\xc4\x85j\xc4\xaf tyrim\xc4\x85 apie \xc4\xafvairias pasaulio kult\xc5\xabras\xe2\x80\x9c ir \xe2\x80\x9ed\xc4\x97ti visas \xc4\xafmanomas pastangas siekiant intensyvesnio ir produktyvesnio diplomat\xc5\xb3 mokymo tarpkult\xc5\xabrin\xc4\x97s komunikacijos bendradarbiavimo bei skatinti juos pl\xc4\x97toti kult\xc5\xabrinius aspektus vykdomoje u\xc5\xbesienio politik\xc4\x85.\xe2\x80\x9c_NEWLINE_Per pastar\xc4\x85j\xc4\xaf de\xc5\xa1imtmet\xc4\xaf vis didesnis spaudimas buvo daromas universitetams visame pasaulyje, norint, kad jie inkorporuot\xc5\xb3 tarpkult\xc5\xabrinio ir tarptautinio ugdymo dalykus \xc4\xaf savo si\xc5\xablomas studij\xc5\xb3 programas. Taip nor\xc4\x97ta siekti gilinti \xc5\xbemoni\xc5\xb3 supratim\xc4\x85 ir \xc5\xbeinias apie tarpkult\xc5\xabrinius rei\xc5\xa1kinius ir procesus bei j\xc5\xb3 \xc4\xaftak\xc4\x85 pasauliui. Tarptautini\xc5\xb3 proces\xc5\xb3 ir tarpkult\xc5\xabrin\xc4\x97s komunikacijos supratimas tapo ypa\xc4\x8d svarbus \xc5\xa1ali\xc5\xb3 kult\xc5\xabrinei, technologinei, ekonominei ir politinei \xe2\x80\x9esveikatai\xe2\x80\x9c. \xc5\xa0iandieniame pasaulyje studentai privalo tur\xc4\x97ti tam tikras globalias kompetencijas tam, kad gal\xc4\x97t\xc5\xb3 suprasti pasaul\xc4\xaf, kuriame gyvena ir kaip jie save gali realizuoti jame.\n_START_SECTION_\nTarpkult\xc5\xabrin\xc4\x97s komunikacijos tarpdisciplini\xc5\xa1kumas\n_START_PARAGRAPH_\nTarpkult\xc5\xabrin\xc4\x97 komunikacija siekia sujungti tokias tarpusavyje nesusijusias sritis kaip kult\xc5\xabrin\xc4\x97 antropologija ir kitas komunikacijos formas. Jos esm\xc4\x97 yra nustatyti ir suprasti, kaip skirting\xc5\xb3 kult\xc5\xabr\xc5\xb3 \xc5\xbemon\xc4\x97s bendrauja vieni su kitais. Tarpkult\xc5\xabrin\xc4\x97s komunikacijos tyrin\xc4\x97tojai taip pat bando konstruoti tam tikras gaires, kurios gal\xc4\x97t\xc5\xb3 tapti modeliais ar schemomis padedan\xc4\x8diomis \xc5\xbemon\xc4\x97ms i\xc5\xa1 skirting\xc5\xb3 kult\xc5\xabr\xc5\xb3 geriau suprasti vieni kitus ir bendrauti tarpusavyje._NEWLINE_Tarpkult\xc5\xabrin\xc4\x97 komunikacija, kaip ir daugelis kit\xc5\xb3 mokslo sri\xc4\x8di\xc5\xb3, yra derinys jungiantis skirtingas mokslo \xc5\xa1akas \xc4\xaf vientis\xc4\x85 sistem\xc4\x85. \xc5\xa0ios \xc5\xa1akos yra antropologija, kult\xc5\xabros studijos, psichologija ir komunikacija. Be to kreipiamas d\xc4\x97mesys \xc4\xaf etnini\xc5\xb3 grupi\xc5\xb3 tarpusavio santyki\xc5\xb3 analizavim\xc4\x85 ir esamas bei kuriamas komunikacijos strategijas, kurios yra naudojamos bendriniams kult\xc5\xabros tyrimams._NEWLINE_Skirting\xc5\xb3 kalb\xc5\xb3 studijavimas gali ne tik pad\xc4\x97ti geriau suprasti, k\xc4\x85 mes, kaip \xc5\xbemon\xc4\x97s turime bendro, bet taip pat pad\xc4\x97ti suvokti pasaulyje egzistuojan\xc4\x8di\xc4\x85 \xc4\xafvairov\xc4\x99. Kaip skirtingos m\xc5\xabs\xc5\xb3 kalbos konstruoja ir sistemina m\xc5\xabs\xc5\xb3 \xc5\xbeinojimo supratim\xc4\x85. \xc5\xbdinojimas turi didel\xc4\x99 reik\xc5\xa1m\xc4\x99 ugdant kriti\xc5\xa1k\xc4\x85 m\xc4\x85stym\xc4\x85 apie socialinius santykius. Taigi pagrindas s\xc4\x97kmingam globalios tarpkult\xc5\xabrin\xc4\x97s komunikacijos procesui yra suprasti socialini\xc5\xb3 santyki\xc5\xb3 sanklodas ir b\xc5\xabdus kaip kitos kult\xc5\xabros veikia._NEWLINE_Kalbos socializacija gali b\xc5\xabti pla\xc4\x8diai apibr\xc4\x97\xc5\xbeta kaip tyrimas, kuris bando i\xc5\xa1siai\xc5\xa1kinti kaip kalba gali suponuoti ir sukurti naujus socialinius santykius ir kult\xc5\xabrinius kontekstus. Pabr\xc4\x97\xc5\xbetina, kad \xc5\xbemogui yra b\xc5\xabtina suprasti naudojamos kalbos gramatik\xc4\x85, lygiai taip pat, kaip kalbos element\xc5\xb3 socialin\xc4\xaf i\xc5\xa1sid\xc4\x97stym\xc4\x85, tam kad b\xc5\xabt\xc5\xb3 pasiekta komunikacin\xc4\x97 kompetencija. \xc5\xbdmogaus patirtis yra kult\xc5\xabri\xc5\xa1kai svarbi, tod\xc4\x97l kalbos elementai taip pat yra kult\xc5\xabri\xc5\xa1kai svarb\xc5\xabs. \xc5\xbdmogus kalb\xc4\x97damas turi nepamir\xc5\xa1ti semiotikos ir gest\xc5\xb3 sistemos vertinimo, siekdamas s\xc4\x97kmingo tarpkult\xc5\xabrinio susikalb\xc4\x97jimo. Ta\xc4\x8diau su kalbos socializacija galimai gali kilti keletas problem\xc5\xb3. Kartais \xc5\xbemon\xc4\x97s gali per daug apibendrinti arba priklijuoti etiketes kult\xc5\xabroms, taip jas stereotipizuoti ir subjektyviai \xc4\xafvertinti. Be to ne\xc4\xafmanoma socialinio aktorius naudojam\xc4\x85 kalb\xc4\x85 \xc4\xafstatyti \xc4\xaf tokius r\xc4\x97mus taip, kad ji puikiai atitikt\xc5\xb3 normatyvinius apib\xc5\xabdinimus. D\xc4\x97l to \xc4\xaf kalbos socializacijos tyrimus reik\xc4\x97t\xc5\xb3 \xc4\xaftraukti metodologin\xc4\x99 analiz\xc4\x99 kaip individai naudoja kalb\xc4\x85 ir kitas semiotikos reik\xc5\xa1mes.\n_START_SECTION_\nGlobalizacijos \xc4\xaftaka\n_START_PARAGRAPH_\nKartu su globalizacija ir ypa\xc4\x8d pasaulin\xc4\x97s prekybos mast\xc5\xb3 did\xc4\x97jimu yra nei\xc5\xa1vengiama, kad skirting\xc5\xb3 kult\xc5\xabr\xc5\xb3 atstovai susitiks, konfliktuos ir susimai\xc5\xa1ys tarpusavyje. Da\xc5\xbenai \xc5\xbemon\xc4\x97s kil\xc4\x99 i\xc5\xa1 skirting\xc5\xb3 kult\xc5\xabr\xc5\xb3 mano, kad tarpusavio komunikacija yra sud\xc4\x97tinga ne tik d\xc4\x97l kalbos barjero, bet taip pat tam \xc4\xaftakos turi ir skirtingi kult\xc5\xabros bruo\xc5\xbeai. Pavyzd\xc5\xbeiui, individualizmu paremtose kult\xc5\xabrose, tokiose kaip Jungtin\xc4\x97se Amerikos Valstijos, Kanada ir Vakar\xc5\xb3 Europa, nepriklausoma individas yra dominuojantis veik\xc4\x97jas. \xc5\xa0iam nepriklausomajam yra b\xc5\xabdinga skirti save nuo kit\xc5\xb3 ir aplinkos, kurioje gyvenama. O kult\xc5\xabrose, kuriose svarbus tarpusavio susisiejimas, paprastai tokiomis \xc4\xafvardijamos Azijos, taip pat daugelis Lotyn\xc5\xb3 Amerikos, Afrikos ir Piet\xc5\xb3 Europos kult\xc5\xabros, dominuoja viena nuo kitos priklausomos fig\xc5\xabros. Jie daugiau d\xc4\x97mesio skiria individo tarpusavio susiejimui su kitais ir aplinka. Savasis a\xc5\xa1 yra prasmingas tik (arba daugiausia) kalbant apie socialini\xc5\xb3 santyki\xc5\xb3 kontekst\xc4\x85, t. y. pareigas ir vaidmenis. D\xc4\x97l to galima teigti, kad tam tikru mastu, kult\xc5\xabrini\xc5\xb3 skirtum\xc5\xb3 daromas poveikis yra svarbesnis u\xc5\xbe kalbos barjerus._NEWLINE_Kult\xc5\xabrinis skirtingumas yra vienas i\xc5\xa1 did\xc5\xbeiausi\xc5\xb3 i\xc5\xa1\xc5\xa1\xc5\xabki\xc5\xb3 s\xc4\x97kmingai ir produktyviai tarpkult\xc5\xabrinei komunikacijai. Efektyvus bendravimas su \xc4\xafvairi\xc5\xb3 kult\xc5\xabr\xc5\xb3 \xc5\xbemon\xc4\x97mis, yra ypa\xc4\x8d sud\xc4\x97tingas, nes kult\xc5\xabrinis suvokimas formuoja \xc5\xbemoni\xc5\xb3 m\xc4\x85stym\xc4\x85\xc2\xa0\xe2\x80\x93 pasaulio matym\xc4\x85, gird\xc4\x97jim\xc4\x85 ir ai\xc5\xa1kinim\xc4\x85. Taigi \xc5\xbemon\xc4\x97ms i\xc5\xa1 skirting\xc5\xb3 kult\xc5\xabr\xc5\xb3 tie patys \xc5\xbeod\xc5\xbeiai gali reik\xc5\xa1ti skirtingus dalykus, net tada, kai jie kalba ta pa\xc4\x8dia kalba. Dar didesni sunkumai kyla kuomet vartojamos kalbos skiriasi ir komunikuojant tarpusavyje turi b\xc5\xabti naudojamas vertimas. Tokiais atvejais nesusipratim\xc5\xb3 ir nesusikalb\xc4\x97jim\xc5\xb3 galimyb\xc4\x97s labai i\xc5\xa1auga. Taigi tarpkult\xc5\xabrin\xc4\x97s komunikacijos tyrimai \xc4\xafeina \xc4\xaf globali\xc5\xb3 rei\xc5\xa1kini\xc5\xb3 tyrim\xc5\xb3 sfer\xc4\x85.'